Diari Oficial de la Generalitat Valenciana


Sumari del DOGV 9625, del 26-06-2023 (2023/7171)

RESOLUCIÓ de 20 de juny de 2023, del secretari autonòmic d'Educació i Formació Professional, per la qual s'assigna una dotació de professorat addicional als centres docents de titularitat de la Generalitat per a l'acollida i escolarització de l'alumnat desplaçat pel conflicte bèl·lic a Ucraïna.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9625

Data del DOGV
:   26-06-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/7171


Data del document
:   20-06-2023

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * centre d'ensenyament

RESOLUCIÓ de 20 de juny de 2023, del secretari autonòmic d'Educació i Formació Professional, per la qual s'assigna una dotació de professorat addicional als centres docents de titularitat de la Generalitat per a l'acollida i escolarització de l'alumnat desplaçat pel conflicte bèl·lic a Ucraïna. [2023/7171]  
PREÀMBUL  
  
La situació d'emergència provocada per la guerra a Ucraïna, des que va esclatar el conflicte bèl·lic, ha ocasionat l'arribada a la nostra comunitat autònoma de persones desplaçades buscant nous espais més segurs on refugiar-se.  
El desplaçament massiu de persones procedents d'Ucraïna es realitza en la seua gran majoria per dones i menors, als quals s'ha de proveir les prestacions i serveis corresponents, incloent-se en tot cas, una educació inclusiva i de qualitat per als menors en edat d'escolarització, tenint present a més que es tracta d'un dret fonamental reconegut en l'article 27 de la Constitució Espanyola.  
  
En aquest sentit, cal destacar que s'ha produït fins ara l'escolarització de més de 7.000 persones provinents de la guerra a Ucraïna en els centres educatius de la Comunitat Valenciana. L'arribada d'aquests menors desplaçats ha tingut, per tant, una incidència important sobre els mitjans i recursos disponibles dels centres educatius per a la seua adequada atenció.  
Des dels nostres centres educatius hem de tractar de facilitar un acolliment el més acurat possible, no sols a tots els xiquets i xiquetes, sinó també als seus familiars més pròxims, oferint una sèrie de recomanacions i recursos que faciliten a tots els centres aquest acolliment i l'atenció educativa més immediata.  
Per això és necessari recolzar, en els centres educatius públics que ho necessiten, actuacions addicionals compensatòries per a poder afrontar amb èxit les desigualtats socioemocionals, socioeconòmiques i acadèmiques de l'alumnat provocades per aquesta situació excepcional.  
  
La Convenció sobre els Drets de l'Infant, adoptada per l'Assemblea General de les Nacions Unides el 20 de novembre de 1989, diu en l'article 28 que els estats membres reconeixen el dret de l'infant a l'educació i han d'efectuar actuacions que garantisquen l'accessibilitat de tothom als diferents nivells educatius, fins i tot a l'ensenyament superior. Així mateix, han d'adoptar mesures per a encoratjar l'assistència regular a l'escola i reduir les taxes d'abandonament escolar.  
  
L'Estat ha d'actuar com a garant del dret a l'educació, i aquesta ha de ser entesa tant com un dret humà, com també un bé comú. El principi de l'educació és un dret humà fonamental perquè permet la realització d'altres drets humans. Aquest dret es fonamenta en els marcs normatius internacionals de la Declaració Universal dels Drets Humans del 1948 (art. 26), de la Convenció Internacional sobre els Drets Econòmics, Socials i Culturals del 1966 (art. 13) i de la Convenció sobre els Drets de l'Infant de 1989 (art. 28), esmentat anteriorment.  
  
El Fòrum Mundial per l'Educació, reunit a Corea del Sud el 2015, amb el patrocini de la UNESCO, aprovà el seu pla d'acció fins al 2030. En aquest pla l'educació s'entén com un bé públic, holístic, ambiciós i inspirador, que comença des dels primers anys de vida dels infants. Aquesta nova agenda vol garantir l'equitat, la inclusió i la qualitat promovent oportunitats d'aprenentatge al llarg de la vida per a tothom.  
  
La Llei orgànica 2/2006, de 3 de maig, d'educació, modificada per la Llei orgànica 3/2020, de 29 de desembre, estableix en l'article 71 que correspon a les administracions educatives assegurar els recursos necessaris perquè l'alumnat que requerisca una atenció educativa diferent de l'ordinària o per trobar-se en situació de vulnerabilitat socioeducativa, puga aconseguir el màxim desenvolupament possible de les seues capacitats personals i, en tot cas, els objectius establits amb caràcter general per a tot l'alumnat.  
També estableix en el seu preàmbul, entre altres coses, el principi fonamental de proporcionar una educació de qualitat per a totes les persones, al mateix temps que es garanteix la igualtat efectiva d'oportunitats, prestant els suports necessaris. Assenyala en l'article 80 que, amb la finalitat de fer efectiu el principi d'igualtat en l'exercici del dret a l'educació, les administracions públiques realitzaran les accions de caràcter compensatori en relació amb les persones, grups i àmbits territorials que es troben en situacions desfavorables i proveiran els recursos econòmics i els suports necessaris per a això.  
  
La Resolució de 5 de juny de 2018, de la Conselleria d'Educació, Investigació, Cultura i Esport, dicta instruccions i orientacions per a actuar en l'acollida d'alumnat nouvingut, especialment el desplaçat, als centres educatius de la Comunitat Valenciana.  
En aquest sentit, el sistema educatiu valencià ha de disposar, necessàriament, d'unes pautes i estratègies, concretades en un protocol d'actuació, que garantisquen un procés òptim d'acollida per a l'alumnat nouvingut, especialment el desplaçat, que arribe al nostre territori i que s'incorpore a centres educatius no universitaris.  
  
Per a respondre a l'emergència educativa plantejada pel conflicte bèl·lic a Ucraïna, el nostre sistema educatiu ha donat un suport addicional per a respondre a les múltiples demandes derivades d'aquesta situació, que inclouen, entre d'altres, un reajustament organitzatiu, curricular, metodològic i de reforç docent, amb la prestació de serveis bàsics d'atenció a l'alumnat, com el servei de menjador o de transport escolar.  
  
Aquesta resolució pretén, per tant, potenciar un mecanisme d'ajuda per a enfortir els centres educatius de titularitat de la Generalitat que hagen acollit a un nombre important d'alumnat ucraïnés. Per a donar suport a les actuacions educatives d'aquests centres, en les condicions especials d'aquest conflicte, ja s'ha dotat als centres de recursos mitjançant les resolucions del programa PAM, que inclou el nombre d'alumnat amb necessitat de suport educatiu entre els seus criteris per a la dotació de recursos. Però és necessari potenciar les accions dutes a terme una vegada que l'arribada de persones desplaçades continua de manera sobrevinguda durant tot el present curs.  
La Resolució de 28 de desembre de 2022, de la Secretaria d'Estat d'Educació, per la qual es publica l'Acord de la Conferència Sectorial d'Educació de 13 de desembre de 2022, pel qual s'aprova la proposta de distribució territorial i els criteris de repartiment dels crèdits gestionats per comunitats autònomes destinats al Programa de finançament de despeses d'escolarització en ensenyaments no universitaris de règim general de persones desplaçades des d'Ucraïna en el marc del conflicte armat, a l'exercici pressupostari 2022, en el seu annex segon especifica que es poden realitzar actuacions relacionades amb la despesa d'escolarització de persones ucraïneses refugiades, concretament, contractació de personal docent de reforç a les plantilles ordinàries dels centres educatius.  
Per tot això, en virtut de les atribucions conferides per l'article 28.e de la Llei 5/1983, del Consell, i el Decret 105/2019, de 5 de juliol, del Consell, pel qual s'estableix l'estructura orgànica bàsica de la presidència i de les conselleries de la Generalitat, i l'article 160 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i la Resolució de 13 d'abril de 2022, del conseller d'Educació, Cultura i Esport, sobre delegació de competències en determinats òrgans, resolc:  
  
Primer. Objecte i finalitat  
Aquesta resolució té per objecte assignar una dotació addicional de professorat als centres educatius que estan atenent l'acollida i l'escolarització d'alumnat desplaçat des d'Ucraïna en el marc del conflicte armat, amb la finalitat que el sistema educatiu valencià els garantisca una educació inclusiva i de qualitat, impulsant l'equitat en l'educació i la igualtat de drets i oportunitats de tot l'alumnat.  
  
  
Segon. Destinataris  
Obtindran aquesta dotació addicional els centres de titularitat de la Generalitat que hagen escolaritzat de forma sobrevinguda en el seu centre en el curs escolar 2022-2023 un mínim de sis alumnes nouvinguts desplaçats com a conseqüència del conflicte bèl·lic segons consta en el registre d'ITACA.  
  
Tercer. Objectius  
L'objectiu és recolzar, mitjançant una dotació addicional de professorat, l'establiment d'uns mecanismes als centres públics de la Comunitat Valenciana que garantisquen un procés òptim d'acollida per a l'alumnat desplaçat d'Ucraïna que ha arribat al nostre territori i que s'ha incorporat a centres educatius no universitaris. Per tant, aquesta resolució pretén afrontar, des d'una perspectiva inclusiva, la situació d'aquells centres que han rebut alumnat desplaçat d'Ucraïna i, en els quals, els recursos educatius ordinaris es mostren insuficients i necessiten, en conseqüència, mecanismes de compensació.  
  
  
Quart. Finançament de les actuacions a desenvolupar  
El finançament d'aquest professorat addicional per a atendre l'acolliment i escolarització de l'alumnat desplaçat per la guerra a Ucraïna, adreçat als centres docents no universitaris de la Comunitat Valenciana de titularitat de la Generalitat, serà a càrrec de les dotacions pressupostàries assignades per a aquesta finalitat en el capítol I dels programes 422.20 i 422.30.  
  
Cinqué. Compromisos i dotació de personal addicional  
Els centres seleccionats rebran de la Conselleria d'Educació, Cultura i Esport, en funció de la disponibilitat pressupostària, una dotació de personal extraordinària.  
La Conselleria d'Educació, Cultura i Esport es compromet a facilitar el personal assignat per a realitzar les activitats necessàries per a l'acollida i escolarització de l'alumnat desplaçat pel conflicte bèl·lic a Ucraïna.  
  
Sisé. Procediment d'assignació  
L'administració educativa dotarà de professorat addicional als centres de titularitat de la Generalitat que hagen escolaritzat en el seu centre en el curs escolar 2022-2023 un mínim de sis alumnes nouvinguts desplaçats com a conseqüència del conflicte bèl·lic.  
Els centres participants rebran una dotació de professorat addicional que serà, com a mínim, de mitja jornada per als centres seleccionats i podrà ser d'un múltiple enter de mitges jornades. La dotació serà proporcional a l'alumnat matriculat al centre en les etapes d'Educació Infantil, Primària, ESO i Batxillerat, amb un màxim de tres jornades.  
  
A més, els centres que hagen escolaritzat més de 75 alumnes nouvinguts desplaçats com a conseqüència del conflicte bèl·lic rebran una dotació addicional de mitja plaça corresponent a professorat de l'especialitat d'orientació educativa.   
El professorat addicional assignat per a l'acolliment i escolarització de l'alumnat desplaçat per la guerra a Ucraïna realitzarà les seues tasques en el curs escolar 2023-2024.  
  
Seté. Renúncia a la dotació de professorat  
Els centres que no desitgen participar en aquesta convocatòria hauran de fer-ho constar per escrit enviant la seua renúncia a la direcció de correu ctcbszkhzmdlsd.tkosysh@rqp.dq en el termini màxim de cinc dies hàbils a partir de l'endemà de la publicació en el DOGV de la present resolució. Després del període de renúncia, la dotació de professorat restant es repartirà amb el mateix criteri que en el resolc sisé.  
  
Huité. Òrgan instructor  
1. S'estableix la Subdirecció General d'Innovació i Qualitat Educativa de la Direcció General d'Innovació Educativa i Ordenació com a òrgan instructor del procediment regulat en aquesta resolució.  
  
2. Les funcions d'aquest òrgan seran les següents:  
a) Elaborar la proposta provisional de dotació de professorat addicional per al desenvolupament de les actuacions d'acolliment i escolarització de l'alumnat desplaçat per la guerra a Ucraïna atenent els criteris establits.  
b) Recaptar les renúncies a la dotació, si és el cas.  
c) Elevar la proposta definitiva de dotació de personal a la comissió de selecció, seguiment i avaluació.  
  
Nové. Comissió de selecció, seguiment i avaluació  
1. Es constituirà una comissió assessora i avaluadora, que es regirà pel que estableix la Llei 40/2015, d'1 d'octubre, de règim jurídic del sector públic, amb la composició següent:  
Presidència:  
El subdirector o subdirectora general competent en innovació i qualitat educativa, o la persona en qui delegue.  
Vocalies:  
El subdirector o subdirectora general competent en matèria de personal docent, o la persona en qui delegue.  
El subdirector o subdirectora general competent en matèria de centres docents, o la persona en qui delegue.  
El subdirector o subdirectora general competent en matèria d'inclusió educativa, o la persona en qui delegue.  
El subdirector o subdirectora general competent en matèria d'infraestructures educatives, o la persona en qui delegue.  
L'inspector o inspectora general d'Educació, o la persona en qui delegue.  
El cap o la cap del servei amb competències en avaluació i estudis, o la persona en qui delegue.  
Un funcionari o funcionària de la direcció general competent en innovació i qualitat educativa, que ocuparà la secretaria de la comissió.  
  
La presidència de la comissió podrà nomenar personal d'altres serveis dependents de la conselleria competent en educació per a participar en aquesta comissió, amb veu i sense vot.  
També s'hi podran incorporar, amb veu i sense vot, els tècnics o tècniques en la matèria que es consideren necessaris per al correcte desenvolupament de les funcions encomanades.  
2. En la composició d'aquesta comissió es requerirà la presència equilibrada d'homes i dones en aplicació del previngut al II Pla d'igualtat de dones i homes de l'Administració de la Generalitat, aprovat per Acord de 10 de març de 2017, del Consell.  
3. Les funcions d'aquesta comissió seran les següents:  
a) Incloure en el programa, si s'escau, nous centres en cas de disponibilitat de recursos i atenent els requisits establits.  
b) Realitzar la proposta definitiva de dotació de professorat addicional i elevar-la a la Secretaria Autonòmica d'Educació i Formació Professional.  
  
Desé. Inspecció d'Educació  
La Inspecció d'Educació supervisarà, dins de les seues competències, el funcionament correcte de les actuacions realitzades pel professorat addicional als centres assignats i emetrà els informes corresponents a la direcció general competent.  
  
Onzé. Recursos  
De conformitat amb el que estableixen els articles 112, 121 i 122 de la Llei 39/2015, d'1 d'octubre, del procediment administratiu comú de les administracions públiques, contra la present resolució, que no posa fi a la via administrativa, es podrà interposar recurs d'alçada davant de la consellera d'Educació, Cultura i Esport en el termini d'un mes a comptar de l'endemà de ser publicada.  
  
València, 20 de juny de 2023.- El secretari autonòmic d'Educació i Formació Professional: Miguel Soler Gracia.